b"\n_START_ARTICLE_\nSteve Lukather\n_START_SECTION_\nZgodnje \xc5\xbeivljenje\n_START_PARAGRAPH_\nSteven Lee Lukather se je rodil 21. oktobra 1957 v mestu San Francisco Valley, Kalifornija. V intervjuju s spletnim portalom\xc2\xa0\xc2\xbbGuitarhoo!\xc2\xab\xc2\xa0je povedal:\xc2\xa0\xc2\xbbV osnovni \xc5\xa1oli sem imel u\xc4\x8ditelja, ki me je u\xc4\x8dil igranja violine. Bilo je leta 1965. Kitaro sem igral eno leto (potem ko so Beatlesi spremenili na\xc5\xa1a \xc5\xbeivljenja), vendar kitarista niso potrebovali.\xc2\xab Kasneje je igral klaviature in bobne, potem pa se je sam pri sedmih letih nau\xc4\x8dil igrati kitaro, ko mu je o\xc4\x8de kupil akusti\xc4\x8dno kitaro Kay in izvod albuma Meet The Beatles!. Lukather je dejal, da mu je ta album spremenil \xc5\xbeivljenje, nanj pa je vplivalo igranje kitare Georgea Harrisona._NEWLINE_V srednji \xc5\xa1oli je Lukather sre\xc4\x8dal Davida Paicha in brate Porcaro (Jeff, Steve in Mike), ki so kasneje vsi postali \xc4\x8dlani skupine Toto. Lukather, ki je bil samouk, se je pri\xc4\x8del u\xc4\x8diti kitare pri Jimmyju Wyblu. Z Wyblom je Lukather raz\xc5\xa1iril svoje znanje glasbe, vklju\xc4\x8dno z orkestracijo. V za\xc4\x8detku 70. let je Lukatherju postala v\xc5\xa1e\xc4\x8d ideja, da bi postal studijski glasbenik, zaradi \xc4\x8desar bi lahko igral z znanimi glasbeniki._NEWLINE_Jeff Porcaro, ki je od leta 1973 bobnal pri skupini Steely Dan, je postal Lukatherjev mentor in je \xc5\xa1e pove\xc4\x8dal njegov interes v studijsko delo. Luketherjeva prva slu\xc5\xbeba v glasbeni industriji je bilo studijsko delo z Bozom Scaggsom potem, ko sta Paich in Jeff Porcaro, ki sta postala uveljavljena studijska glasbenika, leta 1976 povabila Lukatherja k formiranju skupine Toto skupaj z Bobbyjem Kimballom, Davidom Hungatejem in Stevom Porcarom.\n_START_SECTION_\nStudijsko delo\n_START_PARAGRAPH_\nLukather je postal v 70. in 80. letih prej\xc5\xa1njega stoletja znan kot eden izmed najbolj iskanih studijskih kitaristov v Los Angelesu. Sodeloval je s \xc5\xa1tevilnimi izvajalci od Arethe Franklin do Warrena Zevona. V 36 letih je sodeloval pri snemanju ve\xc4\x8d kot 1500 plo\xc5\xa1\xc4\x8d. Glasbeni novinar Jude Gold je poudaril, da te\xc5\xbeko imenuje kitarista, ki je imel bolj plodno kariero kot Steve Lukather. Lukather je izpostavil so\xc4\x8dlana skupine Toto, Davida Paicha in Jeffa Porcara kot klju\xc4\x8dna \xc4\x8dloveka, zaradi katerih je vstopil v glasbeno industrijo, \xc4\x8deprav je v intervjuju aprila 2011 dejal, da je vedno manj prilo\xc5\xbenosti za studijske glasbenike:\xc2\xa0\xc2\xbbStudijskih glasbeniki niso ve\xc4\x8d to, kar so bili \xe2\x80\x93 ni tako kot je bilo. Ni tako kot v starih \xc4\x8dasih, ko sem v enem tednu sodeloval na 25 snemanjih. Studijev ni ve\xc4\x8d. Prora\xc4\x8duna ni ve\xc4\x8d. Glasbenih zalo\xc5\xbeb ni ve\xc4\x8d.\xc2\xab Njegovo delo studijskega glasbenika se z leti manj\xc5\xa1a \xe2\x80\x93 leta 2009 je Lukather izjavil, da sodeluje le pri nekaj snemanjih na leto._NEWLINE_Lukather je kot studijski glasbenik sodeloval pri \xc5\xa1tevilnih znanih skladbah. Kitarska korporacija Gibson ga je imenovala za enega izmed 10 najbolj\xc5\xa1ih studijskih kitaristov vseh \xc4\x8dasov. Lukather je izvedel kitarski solo na singlu\xc2\xa0\xc2\xbbPhysical\xc2\xab\xc2\xa0Olivie Newton-John leta 1981, ki je bil najvi\xc5\xa1je uvr\xc5\xa1\xc4\x8den singl v 80. letih prej\xc5\xa1njega stoletja. Ostala odmevna sodelovanja vklju\xc4\x8dujejo sodelovanje pri snemanju skladb\xc2\xa0\xc2\xbbBack On the Road\xc2\xab\xc2\xa0in\xc2\xa0\xc2\xbbYou Went Away\xc2\xab\xc2\xa0z albuma Face skupine Earth, Wind & Fire,\xc2\xa0\xc2\xbbBeat It\xc2\xab\xc2\xa0Michaela Jacksona, dve skladbi z albuma Can't Slow Down Lionela Richieja in album Repeat Offender Richarda Marxa. Lukather in Jeff Porcaro sta bila mo\xc4\x8dno vpletena pri snemanju Jacksonovega albuma Thriller. Poleg snemanja kitare je Lukather pisal in produciral glasbo za Lionela Richieja, Richarda Marxa, skupino Chicago, Donno Summer in skupino The Tubes. Leta 1982 je osvojil Grammyja za skladbo\xc2\xa0\xc2\xbbTurn Your Love Around\xc2\xab, ki jo je izvedel George Benson.\n_START_SECTION_\nSolo albumi\n_START_PARAGRAPH_\nLukather je izdal \xc5\xa1est studijskih albumov: Lukather (1989), Candyman (1994), Luke (1997), Santamental (2003), Ever Changing Times (2008) in All's Well That Ends Well (2010). Decembra 2011 je za\xc4\x8del skupaj s C.J. Vanstonom pripravljati sedmi album Transition, pri katerem so sodelovali glasbeniki kot so Chad Smith, Gregg Bissonette, Leland Sklar in ostali. Album je iz\xc5\xa1el 21. januarja 2013.\n_START_SECTION_\n1989\xe2\x80\x931997: Lukather, Candyman in Luke\n_START_PARAGRAPH_\nAlbum Lukather iz leta 1989 je iz\xc5\xa1el potem, ko je skupina Toto snemala in koncertirala enajst let in so se njeni \xc4\x8dlani odlo\xc4\x8dili za kraj\xc5\xa1i premor. Ker je Lukather napisal \xc5\xa1tevilne skladbe, ki niso iz\xc5\xa1le na albumih skupine Toto, se je odlo\xc4\x8dil za izdajo lastnega solo albuma. Pri snemanju tega albuma so sodelovali glasbeniki kot so Eddie Van Halen, Richard Marx, Jan Hammer, Steve Stevens in so\xc4\x8dlana skupine Toto, David Paich in Jeff Porcaro. Lukather je dejal, da je bil album produciran zelo preprosto in lahko na njem sli\xc5\xa1imo razli\xc4\x8dne zvoke iz studia. Kot vplivne\xc5\xbee za izdajo albuma je Lukather ozna\xc4\x8dil skupine Pink Floyd, Cream, Led Zeppelin in kitariste Jimija Hendrixa, Davida Gilmourja, Jeffa Becka ter Erica Claptona. Z albuma je iz\xc5\xa1el singl\xc2\xa0\xc2\xbbSwear Your Love\xc2\xab._NEWLINE_Pri naslednjem albumu Candyman, ki se je snemal od marca do novembra 1993, je \xc5\xa1lo za sodelovanje glasbenikov, ki so bili ve\xc4\x8dinoma \xc4\x8dlani Lukatherjeve zasedbe\xc2\xa0\xc2\xbbLos Lobotomys\xc2\xab. Zraven so sodelovali \xc5\xa1e David Garfield, John Pe\xc3\xb1a, Chris Trujillo, Lenny Castro, Larry Klimas, Fee Waybill, Richard Page in Paul Rodgers. Lukather je ve\xc4\x8dino albuma posnel v \xc5\xbeivo. Nekateri Lukatherjevi obo\xc5\xbeevalci so bili zmedeni, ker so mnogi mislili, da gre za album skupine Los Lobotomys. Na japonskih in ameri\xc5\xa1kih izdajah albuma Candyman so bili ve\xc4\x8dkrat kot izvajalci navedeni Los Lobotomys; japonska izdaja je vklju\xc4\x8devala tudi verzijo Hendrixove skladbe\xc2\xa0\xc2\xbbRed House\xc2\xab. Na evropski izdaji je bil kot izvajalec naveden le Lukather. Zasedba, s katero se je Lukather odpravil na promocijsko turnejo, je bila v\xc4\x8dasih naslovljena kot\xc2\xa0\xc2\xbbSteve Lukather and Los Lobotomys\xc2\xab, v\xc4\x8dasih pa le\xc2\xa0\xc2\xbbLos Lobotomys\xc2\xab. Skladba\xc2\xa0\xc2\xbbBorrowed Time\xc2\xab\xc2\xa0je v Evropi iz\xc5\xa1la kot singl in je na B-strani vsebovala skladbo\xc2\xa0\xc2\xbbRed House\xc2\xab._NEWLINE_Lukather je album Luke iz leta 1997 opisal kot dosti bolj druga\xc4\x8dni in bolj introspektni album kot sta bila prej\xc5\xa1nja albuma. Luke je nekak\xc5\xa1na zbirka Lukatherjevih glasbenih vplivov. Pri Luku gre za eksperimentalni album, ki je bil prav tako kot Candyman posnet v \xc5\xbeivo z minimalnimi kasnej\xc5\xa1imi posegi. Na albumu lahko sli\xc5\xa1imo instrumente, ki na prej\xc5\xa1njih albumih niso bili uporabljeni: pedal steel, Mellotroni, orglice in eksperimentalna kitara, bas in bobni. Ameri\xc5\xa1ka verzija albuma vsebuje verzijo skladbe Jeffa Becka,\xc2\xa0\xc2\xbbThe Pump\xc2\xab. Skladba\xc2\xa0\xc2\xbbHate Everything About U\xc2\xab\xc2\xa0je iz\xc5\xa1la kot singl.\n_START_SECTION_\n2003: Santamental\n_START_PARAGRAPH_\nSantamental, ki je iz\xc5\xa1el oktobra 2003, je projekt, pri katerem so sodelovali glasbeniki kot so kitaristi Eddie Van Halen, Slash, Steve Vai in bobnar Gregg Bissonette. Lukatherjeva zalo\xc5\xbeba Bop City Records je od Lukatherja \xc5\xbeelela, da posname bo\xc5\xbei\xc4\x8dni album. Lukather je zato k sodelovanju povabil klaviaturista Jeffa Babka in kitarista Larryja Carltona, s katerim je \xc5\xbee prej sodeloval, da bi mu pomagala pri aran\xc5\xbeiranju skladb. Projekt je bil Lukatherju v izziv, ki je \xc5\xbeelel kreativno preoblikovati tradicionalne skladbe v zanimive skladbe za poslu\xc5\xa1alce brez da bi spremenil strukture skladb. O albumu je Lukather dejal:\xc2\xa0\xc2\xbbV milijonih let nisem nikoli sanjal o tem, da bom posnel bo\xc5\xbei\xc4\x8dni album\xc2\xab._NEWLINE_Ve\xc4\x8dina glasbenikov, ki jih je Lukather izbral za Santamental, je najve\xc4\x8d izvajala hard rock, vendar so kljub temu na albumu pustili vtis. Van Halen je posnel kitaro pri skladbi\xc2\xa0\xc2\xbbJoy to the World\xc2\xab\xc2\xa0potem, ko \xc5\xbee nekaj \xc4\x8dasa ni bil v studiu, vendar je s svojim na\xc4\x8dinom igranja takoj naredil vtis na Lukatherja. Vai je prispeval kitaro pri skladbi\xc2\xa0\xc2\xbbCarol of the Bells\xc2\xab\xc2\xa0skupaj z Luaktherjevim sinom Trevorjem, ki je bil v tem \xc4\x8dasu star 14 let. Slash, ki je posnel svoj del v prvem poskusu, je igral pri skladbi\xc2\xa0\xc2\xbbBroken Heart for Christmas\xc2\xab. Lukather je po projektu Slasha ozna\xc4\x8dil za\xc2\xa0\xc2\xbbKeitha Richardsa svoje generacije\xc2\xab. Znani studijski kitarist Michael Landau je igral pri skladbi\xc2\xa0\xc2\xbbLook Out For Angels\xc2\xab, na albumu pa je \xc5\xa1e verzija skladbe\xc2\xa0\xc2\xbbJingle Bells\xc2\xab, ki jo izvaja big band, zapel pa jo je Sammy Davis Jr.. Album bil posnet v \xc5\xa1estih dneh, po snemanju pa je Lukather izjavil, da je to njegov\xc2\xa0\xc2\xbbprvi in zadnji bo\xc5\xbei\xc4\x8dni album\xc2\xab.\n_START_SECTION_\n2008\xe2\x80\x93danes: Ever Changing Times, All's Well That Ends Well in Transition\n_START_PARAGRAPH_\nEver Changing Times, ki je iz\xc5\xa1el 22. februarja 2008, je zbirka Lukatherjevih skladb, ki jih je Lukather posnel leta 2007 med turnejami s skupino Toto. Pri snemanju albuma so sodelovali Bill Champlin, Abe Laboriel Jr., Leland Sklar, Steve Porcaro in \xc5\xa1tevilni drugi. Pri snemanju je sodeloval tudi Lukatherjev sin Trevor. Joseph Williams je prispeval spremljevalne vokale pri petih skladbah. Lukather je skladbe napisal v hotelski sobi skupaj s svojim sinom in drugimi glasbeniki. Njegova filozofija pisanja skladb je \xc4\x8de skladba dobro zveni le s kitaro in vokali, bo zelo verjetno zvenela dobro tudi po celotni produkciji. Pri tem projektu je Lukather sodeloval z Grammyjem nagrajenim producentom Stevom MacMillanom, da bi v snemanje vnesel nove metode in tehnike. Lukather je zadnje skladbe opisal kot\xc2\xa0\xc2\xbbpopolno nepopolne\xc2\xab\xc2\xa0- skladba je bila namre\xc4\x8d posneta s pet\xc4\x8dlansko zasedbo v eni sobi v enem poskusu. MacMillan je Lukatherja spodbudil, da je uporabil\xc2\xa0\xc2\xbborganske, vintage zvoke\xc2\xab. Kot rezultat tega, je Lukather igral kitaro z oja\xc4\x8devalci znamk Marshall, Vox in drugimi znamkami. Lukather je dejal, da mu je MacMillan v studiu pomagal kot\xc2\xa0\xc2\xbbdrugi par u\xc5\xa1es\xc2\xab, ve\xc4\x8dkrat ga je spodbudil, naj obdr\xc5\xbei posnetke, ki bi jih Lukather sicer zavrgel. Ker je skupina Toto pred izidom albuma Ever Changing Times razpadla, je Lukather od\xc5\xa1el na solo promocijsko turnejo. Na turneji je Lukather izvajal skladbe z albuma, skladbe z drugih projektov in nekaj skladb skupine Toto._NEWLINE_Lukatherjev \xc5\xa1esti studijski album All's Well That Ends Well je 11. oktobra 2010 iz\xc5\xa1el v Evropi in na Japonskem, 16. novembra pa je iz\xc5\xa1el v digitalni obliki. Skladbe so bile napisane v sodelovanju z dolgoletnim sodelavcem C.J. Vanstonom, pri snemanju albuma pa so sodelovali glasbeniki, ki so sicer bili \xc4\x8dlani Lukatherjeve spremljevalne skupine. Tekstopisec Randy Goodrum, ki je z Lukatherjem sodeloval pri \xc5\xa1tevilnih projektih, vklju\xc4\x8dno s singlom\xc2\xa0\xc2\xbbI'll Be Over You\xc2\xab\xc2\xa0iz leta 1986, ki ga je posnela skupina Toto, je sodeloval pri skladbi\xc2\xa0\xc2\xbbBrody's\xc2\xab. All's Well That Ends Well opisuje Lukatherjeve osebne izku\xc5\xa1nje dveh let po izidu albuma Ever Changing Times. Kriti\xc4\x8darka Arlene Weiss je dejala, da album predstavlja tri glasbene okuse: enega, ki\xc2\xa0\xc2\xbbrazgalja (Lukatherjevo) du\xc5\xa1o\xc2\xab, enega, ki temelji na elementih popularne kulture in enega, ki izra\xc5\xbea optimizem in entuzianizem o prihodnosti. Medtem, ko se je pri prej\xc5\xa1njih albumih Lukather osredoto\xc4\x8dil na pisanje glasbe in produkcijo ter je sodeloval s tekstopisci, je ve\xc4\x8dino besedil tega albuma napisal sam. Lukather je album opisal kot\xc2\xa0\xc2\xbbrealen\xc2\xab\xc2\xa0in\xc2\xa0\xc2\xbbpo\xc5\xa1ten\xc2\xab\xc2\xa0odsev obdobja med letoma 2008 in 2010, ko je imel te\xc5\xbeave v zasebnem \xc5\xbeivljenju._NEWLINE_Decembra 2011 je Lukather oznanil za\xc4\x8detek pripravljanja novega albuma Transition. Album je bil produciran v sodelovanju s tekstopiscem C.J. Vanstonom, pri snemanju pa so sodelovali glasbeniki Chad Smith, Gregg Bissonette, Leland Sklar, Steve Weingart in drugi. \xc4\x8cez leto 2012 je Lukather na svoji spletni strani izdajal novice o razvoju albuma. Naslov albuma je postal znan 12. oktobra 2012. Album je iz\xc5\xa1el 21. januarja 2013.\n_START_SECTION_\nStranski projekti\n_START_PARAGRAPH_\nKo Lukather ni sodeloval s skupino Toto, je sodeloval pri \xc5\xa1tevilnih drugih projektih, vklju\xc4\x8dno s sodelovanjem z jazz fusion zasedbo Los Lobotomys, Larryjem Carltonom, Joejem Satrianijem, Stevom Vaijem in drugimi._NEWLINE_Lukather je bil dolgoletni \xc4\x8dlan skupine Los Lobotomys, ki je bila zasedba studijskih glasbenikov, vklju\xc4\x8dno z jazzovskim glasbenikom Davidom Garfieldom in bobnarjem skupine Toto Jeffom Porcarom, ki ga je kasneje nadomestil Simon Phillips. Skupina se je formirala sredi 80. let in je koncertirala v okolici Los Angelesa, ve\xc4\x8dkrat pa je povabila studijske glasbenike iz okolice, ki so imeli \xc4\x8das. Leta 1989 je skupina pod imenom Los Lobotomys posnela album, skupina pa je sodelovala tudi pri nastanku Lukatherjevega albuma Candyman. Leta 2004 je skupina posnela album v \xc5\xbeivo, ki vsebuje skladbe z albuma iz leta 1989 in albuma Candyman._NEWLINE_Leta 1998 je bil Lukather povabljen k sodelovanju na japonski turneji kitarista Larryja Carltona, za katero so napovedovali da bo druga\xc4\x8dna od prej\xc5\xa1njih. Lukather in Carlton sta izmenjala nekaj posntega materiala in se odlo\xc4\x8dila za sodelovanje. Lukather je bil z vabilom po\xc4\x8da\xc5\xa1\xc4\x8den, saj Carlotna ozna\xc4\x8duje kot svojega najljub\xc5\xa1ega kitarista. O skupnih odrskih zaslugah je Lukather govoril zelo obetavno, \xc4\x8deprav sta bila oba izven svojega obi\xc4\x8danjega dela. V intervjuju je Lukather dejal, da\xc2\xa0\xc2\xbblahko naju sli\xc5\xa1ite kako se na posnetku zabavava \xe2\x80\x93 lahko sli\xc5\xa1ite smeh na najinih obrazih.\xc2\xab Po nekaj koncertih sta se odlo\xc4\x8dila, da njuno sodelovanje posnameta, pa \xc4\x8deprav samo za lastno rabo. Kitarist in producent Steve Vai je sli\xc5\xa1al enega izmed posnetkov in je predlagal izdajo albuma pri njegovi zalo\xc5\xbebi Favored Nations, kjer so albume izdajali izvajalci kot sta Eric Johnson in Dweezil Zappa. Vai in Lukather sta miksala in producirala album, ki je bil zmes jazza, bluesa in fusiona. Izdani album No Substitutions: Live in Osaka je leta 2001 osvojil Grammyja za najbolj\xc5\xa1i instrumentalni pop album. Recenzenti so Lukatherju pripisali tr\xc5\xa1i slog kot Carltonu. Kasneje sta Lukather in Carlton od\xc5\xa1la na svetovno turnejo za promocijo albuma._NEWLINE_Leta 2005 je Lukather osvojil nagrado kritikov za svojo izvedbo Hendrixove skladbe\xc2\xa0\xc2\xbbLittle Wing\xc2\xab\xc2\xa0na gala praznovanju 90. rojstnega dne jazz kitarista Lesa Paula. Po petletnem premoru, se je Lukather leta 2012 pridru\xc5\xbeil Joeju Satrianiju in Stevu Vaiju na turneji G3._NEWLINE_Jeseni 2006 je Lukather prispeval svojo verzijo Landauove skladbe\xc2\xa0\xc2\xbbI'm Buzzed\xc2\xab, ki ga je v \xc5\xbeivo posnela njegova spremljevalna projektna skupina El Grupo, albumskemu projektu\xc2\xa0\xc2\xbbArtists for Charity \xe2\x80\x93 Guatirists 4 Kids\xc2\xab, ki ga je producirala zalo\xc5\xbeba Slang Productions v pomo\xc4\x8d fundaciji World Vision Canada depriviligiranim otrokom._NEWLINE_Februarja 2012 je Ringo Starr oznanil, da bo Lukather kitarist v njegovi zasedbi\xc2\xa0\xc2\xbbAll Starr Band\xc2\xab\xc2\xa0na svoji poletni turneji. Lukather od takrat sodeluje z zasedbo, s katero izvaja tudi tri skladbe skupine Toto (\xc2\xbbHold the Line\xc2\xab,\xc2\xa0\xc2\xbbRosanna\xc2\xab\xc2\xa0in\xc2\xa0\xc2\xbbAfrica\xc2\xab)._NEWLINE_Lukather prispeva material in znanje u\xc4\x8dnim ustanovam. Leta 1985 je izdal u\xc4\x8dni kitarski videoposnetek\xc2\xa0\xc2\xbbStar Licks\xc2\xab, ki vsebuje \xc5\xa1tevilne kitarske dele od prvih petih albumov skupine Toto. Posnetek je na DVD-ju iz\xc5\xa1el leta 2005. Lukather se je prav tako udele\xc5\xbeil u\xc4\x8dnega projekta\xc2\xa0\xc2\xbbFermatta Master Class\xc2\xab, ki ga je organizirala akademija Fermatta Music Academy v Mehiki.\n_START_SECTION_\nGlasbeni stil in oprema\n_START_PARAGRAPH_\nNa Lukatherja so vplivali blues rock kitaristi kot sta Jimi Hendrix in Jimmy Page in jazz fusion kitaristi kot so John McLaughlin, Al Di Meola in Frank Gambale, sam pa je znan po\xc2\xa0\xc2\xbbmelodi\xc4\x8dnem in intenzivnem\xc2\xab\xc2\xa0stilu igranja. Kot vplivno skupino je Lukather ozna\xc4\x8dil tudi skupino Steely Dan, ki je vplivala na njegovo solo kariero kot tudi na album All's Well That Ends Well. Novinar Jude Gold je dejal, da je Lukatherjev vibrato zelo\xc2\xa0\xc2\xbbizgovarjajo\xc4\x8d\xc2\xab\xc2\xa0in hitro razpoznaven. Ker je dobro podkovan v glasbeni teoriji, lahko Lukather sledi lestvicam in akordom kot jazzovski glasbeniki \xe2\x80\x93 to je vrlina, ki vi\xc5\xa1a njegovo vrednost kot studijski glasbenik. V intervujih je Lukather pojasnil kako razmi\xc5\xa1lja o kitari v akordi\xc4\x8dnem formatu in ne v tipi\xc4\x8dnem linearnem._NEWLINE_Lukatherjev pristop do in\xc5\xbeeniranja svojega zvoka v studiu je obi\xc4\x8dajno preprost. Lukather ni znan po \xc5\xa1tevilnih poskusih snemanja in nasnemavanja, znan je po tem, da ve\xc4\x8d delov posname v enem poskusu. O svojem pristopu je Lukather dejal:\xc2\xa0\xc2\xbb\xc4\x8ce solo ni bil uspe\xc5\xa1en \xe2\x80\x93 bodisi zaradi napa\xc4\x8dnega zvoka ali zaradi mojega nerazpolo\xc5\xbeenja \xe2\x80\x93 grem dalje. Posnetek je zadovoljiv ali ni. Ne more\xc5\xa1 ga narediti na silo. Vedno je najbolj\xc5\xa1e, da se vda\xc5\xa1 in kasneje poskusi\xc5\xa1 \xc5\xa1e enkrat.\xc2\xab \xc4\x8ceprav mu ustreza vsa razpolo\xc5\xbeljiva tehnika v studiu, ima Lukather raje dinamiko igranja v \xc5\xbeivo na odru. Lukather navaja, da je dinamika najpomembnej\xc5\xa1i element produciranja posnetka z dobro kvaliteto zvoka._NEWLINE_Kljub temu, da je bil v preteklosti znan po uporabi raznovrstnih setov efektov, sedaj Lukather pravi, da najve\xc4\x8d igra brez tak\xc5\xa1nih sprememb potem ko je opazil nekaj tak\xc5\xa1nih konfiguracij, ki so bile poimenovane po njem. V zadnjih letih ni uporabljal veliko efektov. \xc5\xbde dolgo \xc4\x8dasa sodeluje z Bobom Bradshawom iz podjetja Custom Audio Electronics, ki je ustvarilo in proizvedlo klju\xc4\x8dne elemente Lukatherjevih efektov. Lukather je bil eden izmed redkih uradnih predstavnikov EMG pickupov, ki so razvili poseben Lukatherjev\xc2\xa0\xc2\xbbSL20\xc2\xab\xc2\xa0pickup sistem, ki je kombinacija dveh razli\xc4\x8dnih pickupov, tonskega in volumskega gumba ter pickguarda. Lukather ima prav tako lastno linijo pickupov podjetja DiMarzio,\xc2\xa0\xc2\xbbTransition\xc2\xab._NEWLINE_Lukather ogla\xc5\xa1uje kitare podjetja Music Man in ima lastni model kitare\xc2\xa0\xc2\xbbLuke\xc2\xab, ki vklju\xc4\x8duje tudi njegov EMG pickup sistem. Najprej je kitara temeljila na specifikacijah Music Mana, leta 1998 pa je proizvajalec dodal nekaj izbolj\xc5\xa1av, ki so se bolj skladale z Lukatherjevim na\xc4\x8dinom igranja. Music Man prav tako proizvaja kitaro Ball Family Reserve Steve Lukather Model, ki vsebuje jel\xc5\xa1in trup z mahagonijevem\xc2\xa0\xc2\xbbtonovskim blokom\xc2\xab, ki se nahaja pod pickupi, omejen z javorjevim vrhnjim delom. Leta 2012 je bila predstavljena nova razli\xc4\x8dica kitare, imenovana LIII, ki je bila ve\xc4\x8dja za 3%, vendar s podobnim trupom in vratom iz palisandra. Leta 2013 je Lukather pre\xc5\xa1el k vratu iz javorja s palisandrovo ubiralko. Tako se je odlo\xc4\x8dil zaradi stabilnosti javorja med igranjem na turnejah. Kot rezultat je bila kitara LIII dopolnjena z Lukatherjevimi zahtevami. Lukather je znan tudi po igranju na kitarah znamk Ibanez in Valley Arts. V 80. letih je bil Lukather kratek \xc4\x8das ogla\xc5\xa1evalec kitar teh dveh znamk, ko sta bili izdelani Lukatherjeva modela kitar Ibanez Roadstar RS1010SL in Valley Arts Custom Pro Steve Lukather Signature v letih 1984\xe2\x80\x9385. Igral je tudi elektro-akusti\xc4\x8dne kitare znamke Ovation Adamas. Pred turnejo\xc2\xa0\xc2\xbbAll's Well That Ends Well\xc2\xab\xc2\xa0iz leta 2010 je Lukather za\xc4\x8del ogla\xc5\xa1evati elektro-akusti\xc4\x8dne kitare znamke Yamaha Studio Response Technology._NEWLINE_Informacije o Lukatherjevi trenutni opremi so dostopne na Lukatherjevi spletni strani, ki je a\xc5\xbeurna."